b'\n_START_ARTICLE_\nDogodek v mestu Gogi\n_START_SECTION_\nZna\xc4\x8dilnosti dela\n_START_PARAGRAPH_\nDogodek v mestu Gogi velja za Grumovo najbolj znano in dovr\xc5\xa1eno delo. Drama priznanja ni dobila samo doma, temve\xc4\x8d je bila dele\xc5\xbena tudi mednarodne pozornosti. _NEWLINE_\xc5\xbdivljenje je grozljiv sen, kar drama prikazuje preko sprevr\xc5\xbeenosti prebivalcev mesta Goge, ki mu\xc4\x8dijo eden drugega, vsak na svoj na\xc4\x8din. V Gogi odre\xc5\xa1itev ni mo\xc5\xbena, vsak ostane \xc5\xbertev potla\xc4\x8denih in neiz\xc5\xbeivetih strasti. Vzdu\xc5\xa1je v mestu je zadu\xc5\xa1ljivo. Neaktivnost spodbuja \xc4\x8duda\xc5\xa1kost ljudi, zato vsi hrepenijo po dogodku, ki bi pomenil novo, druga\xc4\x8dno \xc5\xbeivljenje, ki bi prevetril Gogo, a dogodka ni. Edina mo\xc5\xbenost za njegovo uresni\xc4\x8ditev bi bil lahko trenutek, ko Hana s sve\xc4\x8dnikom potol\xc4\x8de vsiljivega Preliha, vendar ta pre\xc5\xbeivi, s \xc4\x8dimer je dogodek spet zadu\xc5\xa1en. Na vzdu\xc5\xa1je pomembno vpliva tudi eros. Ljudje so namre\xc4\x8d spolno neiz\xc5\xbeiveti in to jih razkraja. Zna\xc4\x8dilnega dramskega konflikta in zgodbe pravzaprav ni. Gre le za prikaz more\xc4\x8de atmosfere neke skupnosti, ki je posledica dejanj te skupnosti. Glavni cilj dramatika je pokazati du\xc5\xa1evnost neke skupine ljudi. Za Gogo je zna\xc4\x8dilna grotesknost - grozljiva popa\xc4\x8denost. Absurdnost drame je v iskanju izhoda iz za\xc4\x8daranega kroga vsakdana. Goga bo ostala vedno ista - prostor zafrustriranih ljudi, ki si ne morejo, morda celo ne \xc5\xbeelijo pomagati. Konec predstavi tragi\xc4\x8dnost mesta, saj se dogajanje ne razplete, ampak se stvari, ki so se zgodile \xc5\xbee na za\xc4\x8detku, le ponovijo._NEWLINE_Prikazani \xc4\x8das obsega en dan in eno no\xc4\x8d. Goga je zanikrno, razpadlo in dolgo\xc4\x8dasno mesto, ki se zdi, kot da bi ga opusto\xc5\xa1ila vojna. Zgradbe so napol poru\xc5\xa1ene, a se prebivalci za to sploh ne menijo. Polno je umazanije, prahu, trohnobe in vsega morbidnega, prebivalci pa so pasivni in \xc5\xbeivijo svoja monotona, prazna \xc5\xbeivljenja brez najmanj\xc5\xa1ega kan\xc4\x8dka dru\xc5\xbeabnosti in dobrih sosedskih odnosov. Mesto pravzaprav razpada zaradi odnosov med prebivalci \xe2\x80\x93 vsi so preve\xc4\x8d zaposleni s hinav\xc5\xa1\xc4\x8dino, opravljanjem (sestri Tarbula in Afra), izprijenim (oficir Gapit s svojo lutko) ali bolestnim ravnanjem (grbavec Teobald in njegova obsedenost z gledali\xc5\xa1kim igranjem), ne morejo si popestriti \xc5\xbeivljenja ali o\xc5\xbeiviti mesta. Morda lahko v povezavi med krajem dogajanja in notranjostjo prebivalcev zasledimo nekaj impresionizma, \xc4\x8deprav ta ni ve\xc4\x8d harmoni\xc4\x8den - prebivalci so namre\xc4\x8d vsi notranje nemirni, polni sovra\xc5\xa1tva in neprijaznosti, prav tak\xc5\xa1na pa je tudi Goga, razpadla in neprijazna za \xc5\xbeivljenje._NEWLINE_Po zunanji zgradbi je drama kratka dvodejanka, ki ne poteka v vzro\xc4\x8dnem zaporedju, temve\xc4\x8d simultano. Taka predstava deluje kot kompliciran, vendar skrajno precizen mehanizem.'